एक बात अब साफ़ है, राहुल जी! अपने द्वारपालों से अगर आप अब भी मुक्त नहीं हो पाए, अगर आपके दरवाज़़े पर उनकी सांकल अब भी चढ़ी रही और व्यक्तियों के प्रति निजी आग्रह-दुराग्रह की उनकी चालबाज़ियों से आप अब भी पीछा नहीं छुड़ा पाए तो आपकी लाख स्वेद-आहुतियों के बावजूद भारत के सियासी-यज्ञ में कांग्रेस का अश्वमेध इसी तरह हांफते-हांफते एक दिन दम तोड़ देगा। उन तमाम लोगों की शिनाख्त का वक़्त आ गया है, जो दूसरों को तो नमाज़ की अज़मत समझाते हैं और खुद अज़ान के बाद भी गुदगुदी रजाई से बाहर नहीं निकलते हैं। बंदरबांट में मशगूल लोगों की यह बागड़ तोड़े बिना कांग्रेस का खेत लहलहाने की उम्मीद मत कीजिए। कांग्रेस की वापसी का रास्ता तैयार करने के लिए इस खर-पतवार को अगर आप उखाड़ कर नहीं फेकेंगे तो कौन यह करेगा?